**Umbra unui clopot**

*Lorena.craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La umbra unui clopot vechi

Încă mai creşte iarbă gri,

Cu mărăcini, perechi-perechi,

Jilavi de ploi prea străvezii.

Se-aude susurul discret

De ape limpezi din izvor,

Chemând toţi cerbii-n menuet

Să se adape-ncetişor.

La umbra unui clopt vechi

Stă poarta naltă, ca din lut,

Şoptind iubirii în urechi

De colbul mut, de colbul mut...

Cu mâini croite-n filigran,

Ce stau împreunate-n rugi – ,

O pavăză iubirii-n van,

Ţin moartea vie, ca pe drugi.

„Deschide-mi ochii mei cei orbi,

Să ardă noaptea, ca făclii,

Din buze strânse să-mi absorbi

Sărutul întru veşnicii!”

O uşă larg i s-a deschis

Spre un consiliu deranjat

De arta care a conchis

Bustul lui Davila, sculptat.

„Nu-mi trebuie nici bani, nu cer

Tributul minţii, găunos,

Plătesc bilet pe drum de fier,

Răbdând, mergând numai pe jos.

Din dalta mea, însingurat,

Cioplesc iubirii un cavou;

Să mă iertaţi, nu sunt argat!

Scrieţi-mă voi pe lintou.”

Şi văile se liniştesc

Pe drumul său spre sat gorjan,

Mâinile maicii sale-l cresc

Ca-ntotdeauna, an de an.

Se naşte poarta porţilor,

Arc de triumf răzbind de uşi,

Zdrobind creştetul morţilor

Cu pumnul său, murind, Brâncuşi.

6 iulie 2016, Constanţa